Document ID: 31987D0051

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 11ης Δεκεμβρίου 1986
σχετικά με τη βελτίωση της αποτελεσματικότητας των γεωργικών διαρθρώσεων στο Λουξεμβούργο, σύμφωνα με τον κανονισμό (ΕΟΚ) αριθ. 797/85 του Συμβουλίου
(Το κείμενο στη γαλλική γλώσσα είναι το μόνο αυθεντικό)
(87/51/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 797/85 του Συμβουλίου της 12ης Μαρτίου 1985 για τη βελτίωση της αποτελεσματικότητας των γεωργικών διαρθρώσεων (1), και ιδίως το άρθρο 25 παράγραφος 3,
ότι η κυβέρνηση του Λουξεμβούργου ανακοίνωσε, σύμφωνα με το άρθρο 24 του κανονισμού (ΕΟΚ) αριθ. 797/85, τις ακόλουθες κανονιστικές και διοικητικές διατάξεις:
- κανονισμός του Μεγάλου Δουκάτου του Λουξεμβούργου της 4ης Ιουλίου 1985 σχετικά με ορισμένα μέτρα για την εφαρμογή του κανονισμού (ΕΟΚ) αριθ. 797/85 της 12ης Μαρτίου 1985 για τη βελτίωση της αποτελεσματικότητας των γεωργικών διαρθρώσεων,
- κανονισμός του Μεγάλου Δουκάτου του Λουξεμβούργου της 10ης Απριλίου 1986 σχετικά με τον καθορισμό των λεπτομερειών παράτασης των ενισχύσεων που προβλέπονται από το νόμο της 30ής Νοεμβρίου 1978 για τον εκσυγχρονισμό της γεωργίας με την προώθηση των επενδύσεων που προβλέπονται στα πλαίσια σχεδίων υλικής βελτίωσης,
- κανονισμός του Μεγάλου Δουκάτου του Λουξεμβούργου της 30ής Ιουνίου 1986 που καθορίζει για το 1986 το εισόδημα αναφοράς,
- κανονισμός του Μεγάλου Δουκάτου του Λουξεμβούργου της 16ης Απριλίου 1979 για την καθιέρωση πριμοδότησης για πρώτη εγκατάσταση στο γεωργικό και τον αμπελουργικό τομέα, όπως τροποποιήθηκε από τον κανονισμό του Μεγάλου Δουκάτου της 7ης Ιανουαρίου 1981,
- κανονισμός του Μεγάλου Δουκάτου του Λουξεμβούργου της 11ης Νοεμβρίου 1983 για την καθιέρωση πριμοδότησης για πρώτη εγκατάσταση υπέρ των γεωργών, κατόχων εκμεταλλεύσεων,
- κανονισμός του Μεγάλου Δουκάτου του Λουξεμβούργου της 13ης Μαΐου 1986 για τον καθορισμό των λεπτομερειών χορήγησης ετήσιας εξισωτικής αποζημίωσης στις γεωργικές εκμεταλλεύεις·
ότι σύμφωνα με το άρθρο 25 παράγραφος 3 του κανονισμού (ΕΟΚ) αριθ. 797/85, η Επιτροπή πρέπει να αποφασίσει αν πληρούνται οι προϋποθέσεις για χρηματοδοτική συμμετοχή της Κοινότητας, ανάλογα με το κατά πόσο οι αναφερθείσες διατάξεις συμβιβάζονται με τον ανωτέρω κανονισμό και λαμβάνοντας υπόψη τους στόχους του κανονισμού αυτού, καθώς και την απαραίτητη διασύνδεση ανάμεσα στα διάφορα μέτρα·
ότι οι αναφερθείσες διατάξεις ανταποκρίνονται στους στόχους και πληρούν τους όρους του κανονισμού (ΕΟΚ) αριθ. 797/85, και ιδίως των τίτλων Ι και ΙΙΙ·
ότι η χρηματοδοτική συμμετοχή της Κοινότητας στα συστήματα ενισχύσεων ή στην πρώτη εγκατάσταση, που προβλέπουν οι κανονισμοί του Μεγάλου Δουκάτου του Λουξεμβούργου της 16ης Απριλίου 1979 και της 11ης Νοεμβρίου 1983, περιορίζεται στις περιπτώσεις μόνο που πληρούν τα κριτήρια τα οποία καθορίζονται στο άρθρο 7 του κανονισμού (ΕΟΚ) αριθ. 797/85·
ότι ζητήθηκε η γνώμη της επιτροπής του Ευρωπαϊκού Γεωργικού Ταμείου Περιφερειακής Ανάπτυξης (ΕΓΤΠΕ) σχετικά με τα χρηματοδοτικά θέματα·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι κανονιστικές και διοικητικές διατάξεις που αναφέρονται στις αιτιολογικές σκέψεις της παρούσας απόφασης και αφορούν τη θέση σε εφαρμογή του κανονισμού (ΕΟΚ) αριθ. 797/85 στο Μεγάλο Δουκάτο του Λουξεμβούργου, πληρούν τις προϋποθέσεις για χρηματοδοτική συμμετοχή της Κοινότητας στην κοινή δράση που αναφέρεται στο άρθρο 1 του εν λόγω κανονισμού.
Άρθρο 2
Η παρούσα απόφαση απευθύνεται στο Μεγάλο Δουκάτο του Λουξεμβούργου.
Βρυξέλλες, 11 Δεκεμβρίου 1986.

Labels: 18